1Toh tahiu duit je handak inyumbang keton akan pahari je sama Kristen, aku manenga tirok uka keton malaluse manumon sonto je iawiku akan kare ungkup hong Galatia. 2Genep andau Minggo, keleh pahari samandiai mambagi duit tumon ampin pandinon genep biti. Ingkes duit te sampai aku dumah, mangat huang katika te dia usah tinai inampunan. 3Kareh amon aku sampai, aku handak manyoho kare oloh je jari imakat awi keton. Aku manenga akan ewen surat pengantar, mangat ewen mimbit duit sumbangan te akan Yerusalem. 4Tuntang amon ampie bahalap, aku haguet kea dengan ewen, aku omba haguet haya-hayak dengan ewen. 5Aku handak maja manalih keton limbah mahalau Makedonia, awi aku aton kanahuangku mahalau hete. 6Tau kea aku melai hanjulo dengan keton, mungkin katahin wayah sadingen. Limbah te keton tau mandohop aku marajur panjalanangku akan eka beken tinai. 7Aku dia handak maja keton baya tende bewei. Amon Tuhan manyoho, aku handak melai tahi kea dengan keton. 8Pandehan te aku handak melai hong lewu toh, lewu Epesus, sampai andau Pentakosta. 9Are katika je baguna intu hetoh akan malalus kare gawi, aloh are kea oloh je malawan. 10Amon Timoteus dumah, tambang ie bua-buah mangat ie mangkeme hanjak dengan keton, awi ie sama kilau aku kea bagawi akan Tuhan. 11Ela sampai aton oloh je manahagampang ie. Dohop ie mangat ie tau marajur panjalanae haluli manalih aku dengan salamat, awi aku mentai panumahe haya-hayak dengan kare pahari je beken. 12Tahiu paharin itah Apolos, jari pire-pire tingkat aku manenga tirok akae mangat ie haya-hayak dengan pahari je beken haguet manalih keton. Tapi ie hindai mangkeme yakin je ie musti haguet metoh toh. Tapi amon aton katikae kareh, batantu ie akan dumah. 13Keleh keton barendeng tuntang segah huang pambelom keton kilau oloh Kristen. Keleh keton bahanyi tuntang manjadi abas. 14Taloh handiai je ilalus keton, keleh keton malaluse dengan sinta. 15Pahari batantu kasene Stepanus dengan keluargae; ewen te oloh je pangkasolake manjadi oloh Kristen hong Akhaya. Ewen hapan salepah ateie bagawi baya akan mahaga ungkup Hatalla. 16Aku manenga tirok dengan katotoe uka keton manumon pimpinan kare oloh je kilau te, hayak kare oloh je beken je bagawi tuntang melayani haya-hayak dengan ewen. 17Aku hanjak tagal panumah Stepanus, Portunatus tuntang Akhaikus. Akangku ewen te sama kilau gantin keton. 18Ewen jari mawi ateiku hanjak, sama kilau ewen manyanang atei keton. Kare oloh je kalote patut ihormat. 19Kare ungkup hong Asia manyampai tabe akan keton. Akwila tuntang Priskila dengan ungkup je hapumpong intu human ewen mahin mangirim tabe je mangalasot kilau taben oloh Kristen. 20Uras kare pahari intu hetoh manyampai tabe akan keton. Keleh keton hatabe huang sinta manumon cara je sama kilau pahari Kristen. 21Aku mandahang hetoh tabe je inyuratku kabuat: Tabe bara aku, Paulus. 22Oloh je dia sinta Tuhan, keleh ie ihukum Hatalla! Maranatha -- Tuhan keleh bajeleng dumah! 23Keleh Tuhan Yesus mamberkat pahari. 24Impahayak sinta akan pahari handiai je jari percaya huang Kristus Yesus. Hormat ikei, Paulus
Copyright
Learn More
bjn_Latn zho_Hant eng_Latn